SA vrou moontlik vas in Uganda oor dwelmsKathryn Fuller. Kathryn Fuller se gesin is intussen desperaat om hul dogter uit Kampala te kry sodat sy behandeling in Suid-Afrika kan ontvang. Die Daily Mail berig dat Fuller die assistent was van Jeff Rice (39), ŉ Amerikaansgebore vervaardiger wat aan die TV-reeks The Amazing Race gewerk het. Rice is op 18 Februarie dood aangetref in die Serena-hotel in Kampala nadat hulle glo besmette kokaïne gebruik het. Fuller was bewusteloos. Hulle het aan ŉ rolprent gewerk ten tyde van die voorval. Moses Kalanzi (23), ŉ taxi-bestuurder, is in hegtenis geneem nadat hy glo die dwelms aan Rice verskaf het. ŉ Polisiewoordvoerder, Asuman Mugyenyi, sê Fuller is ŉ ooggetuie en sal in hegtenis geneem en moontlik vervolg word vir dwelmgebruik wanneer sy uit die hospitaal ontslaan word. Fuller se pa, Stuart, bly sedertdien in ŉ hotel in Kampala en probeer om sy dogter terug te bring na Suid-Afrika vir behandeling. Rice los sy vrou, Sally Blackman, en twee kinders, 2 en 7, agter. Hy het saam met sy vrou ŉ maatskappy , SB Productions, vanaf Durban bedryf. Lees meer hier.